《掬水月在手画屏》
明代·谢承举

院凉夜彩流金蟾，海空秋华开素奁。含情欲共嫦娥语，画檐钩上真珠帘。

姮娥住老广寒殿，金树银花四遮面。痴情苦思招不来，千古万古谁能见。

铜盆一掬太液清，金蟾堕水秋分明。两轮上下互相荡，团团似爱纤纤擎。

阴精含胎未分剖，白兔弃丹将遁走。水华璧影一规中，却入人间艳姝手。

艳姝弄月还伤情，屈指圆缺频送迎。幽闺秋冷夜光静，千里有人关塞行。